Liikmesriik, kes näeb teistes liikmesriikides asuvatele äriühingutele makstavatele dividendidele ette kõrgema maksumäära kui residendist äriühingutele makstavatele dividendidele, vabastades residendist äriühingutele makstud dividendid 95% ulatuses maksust ning pidades teistes liikmesriikides asuvatele äriühingutele makstud dividendidelt kinni 27% määraga maksu, millest teatav osa võidakse sellekohase taotluse alusel küll tagastada, rikub EÜ artikli 56 lõikest 1 tulenevaid kohustusi.

Topeltmaksustamise vältimise lepingute kohaldamine ei muuda tõsiasja, et tegemist on erineva kohtlemisega. Kahtlemata ei saa välistada, et liikmesriik suudab oma asutamislepingust tulenevate kohustuste täitmise tagada, sõlmides mõne teise liikmesriigiga topeltmaksustamise vältimise lepingu. Selleks on aga siiski vaja, et topeltmaksustamise vältimise lepingu kohaldamine võimaldaks kompenseerida siseriiklikest õigusnormidest tuleneva erineva kohtlemise mõju. Teistes liikmesriikides asuvatele äriühingutele makstavate dividendide ja residendist äriühingutele makstavate dividendide erinev kohtlemine kaob ainult juhul, kui siseriiklike õigusnormide alusel kinni peetud maksu võib teises liikmesriigis tasumisele kuuluva maksu arvutamisel arvesse võtta kuni selle summani, mille ulatuses siseriiklikest õigusnormidest tulenev erinev kohtlemine väljendub. Kuna liikmesriigi õigusnormidega ei saa tagada, et selles liikmesriigis kinni peetud maksu võetakse arvesse teises liikmesriigis tasumisele kuuluva maksusumma arvutamisel, ning kuna liikmesriik ei saa mõjutada seda, kas teine liikmesriik maksustab asjaomasest liikmesriigist pärit dividende või kas ta maksustab neid piisavalt, vaid see sõltub teise liikmesriigi maksustamiseeskirjadest, siis ei kompenseeri topeltmaksustamise vältimise lepingu sätete kohaldamine liikmesriigi õigusnormide kohaldamisest tulenevat erinevat kohtlemist.

Erinevat kohtlemist ei muuda olematuks ka asjaolu, et arvesse tuleb võtta liikmesriigi maksusüsteemi tervikuna, kuna selle eesmärk on otseselt või kaudselt tagada dividendide lõplikeks saajateks olevate füüsiliste isikute maksustamine, ning eelkõige asjaolu, et residendist ja aktsionärist füüsilise isiku suhtes kehtib füüsilise isiku tulumaks, nii et residendist füüsilisest isikust aktsionäri ja mitteresidendist aktsionäri maksustamise tase on võrdne. Siinkohal võrreldakse maksustamiskordasid ja olukordi, mis ei ole võrreldavad, nimelt ühelt poolt riigisiseseid dividende saavaid füüsilisi isikuid ja nende tulu maksustamise korda ja teiselt poolt välismaale makstavaid dividende saavaid kapitaliühinguid ja asjaomase liikmesriigi kohaldatavat kinnipeetavat maksu. Sellest seisukohast ei ole tähtsust asjaomase liikmesriigi poolt väidetaval asjaolul, et selle liikmesriigi õigusaktides kavatsetakse kõrvaldada võimalik ebavõrdsus nende füüsiliste isikute maksustamise tasandil, kellel on osalus dividende saavates äriühingutes.

Selline erinev kohtlemine võib kallutada teistes liikmesriikides asuvaid äriühinguid jätma asjaomasesse liikmesriiki investeerimata ning seetõttu on selle puhul tegemist kapitali vaba liikumise piiranguga, mis üldreeglina on EÜ artikli 56 lõikega 1 keelatud.

On tõsi, et liikmesriigi poolt võetud meetmete suhtes, mille eesmärk on vältida või vähendada residendist äriühingu jaotatud kasumi järjestikust maksustamist või topeltmaksustamist, ei ole dividende saavad residendist aktsionärid tingimata olukorras, mis on võrreldav dividende saavate mõne teise liikmesriigi residendist aktsionäride olukorraga. Samas, alates hetkest, mil liikmesriik maksustab ühepoolselt või kahepoolsete lepingute alusel tulumaksuga mitte üksnes residendist aktsionäride tulu, vaid ka mitteresidendist aktsionäride tulu, mis on saadud residendist äriühingu dividendidelt, hakkab mainitud mitteresidendist aktsionäride olukord sarnanema residendist aktsionäride olukorraga. See, et nimetatud liikmesriik otsustab oma maksustamispädevust teostada, tekitab järjestikuse maksustamise või topeltmaksustamise ohu, sõltumata mis tahes maksustamisest teises liikmesriigis. Selleks et mitte seada dividende saavatele mitteresidendist äriühingutele EÜ artikliga 56 keelatud kapitali vaba liikumise piirangut, on dividende maksva äriühingu asukohariik kohustatud ka jälgima, et tema siseriikliku õigusega ette nähtud järjestikuse või topeltmaksustamise vältimise või vähendamise mehhanismi suhtes saaks mitteresidentidele osaks samaväärne kohtlemine nagu residentidele. Niisiis, kui selle liikmesriigi seadusandja on otsustanud kasutada oma maksustamispädevust teistes liikmesriikides asuvatele äriühingutele makstavate dividendide osas, siis on neid dividende saavad mitteresidendid residentidega võrreldavas olukorras osas, mis puudutab residendist äriühingute makstavate dividendide majanduslikku topeltmaksustamist, mistõttu mitteresidendist dividendisaajaid ei või kohelda erinevalt residendist dividendisaajatest.

Vaidlusalust vähem soodsat kohtlemist ei saa õigustada vajadusega tagada maksusüsteemi ühtsus või maksustamispädevuse tasakaalustatud jaotus. Ka ei saa seda õigustada maksupettustevastase võitlusega. Maksupettustega võitlemise põhjendus on vastuvõetav üksnes siis, kui viimati nimetatud tegevus piirdub puhtalt fiktiivsete skeemidega, mille eesmärk on maksuseaduste kohaldamisest kõrvale hoida, mis välistab igasuguse üldise pettuse-eelduse. Samas maksustatakse teistes liikmesriikides asuvatele äriühingutele makstavaid dividende vähem soodsalt just üldises korras. Teisalt võib liikmesriik tugineda direktiivile 77/799 liikmesriikide pädevate asutuste vastastikuse abi kohta otsese ja kaudse maksustamise valdkonnas, selleks et saada teise liikmesriigi pädevatelt asutustelt igasugust teavet, mis võimaldab tal õigesti kindlaks määrata nimetatud direktiivi kohaldamisalasse kuuluvate maksude suuruse.

Järelikult kujutab vähem soodne kohtlemine, mis vaidlusaluste liikmesriigi õigusnormide alusel saab osaks teistes liikmesriikides asuvatele äriühingutele makstavatele dividendidele, endast kapitali vaba liikumise piirangut, mis on vastuolus EÜ artikli 56 lõikega 1.

(vt punktid 32, 36–40, 42–45, 51–54, 56, 58–61, 64, resolutsiooni punkt 1)